El Centre de Salut Mental d'Adults (CSMA) de Berga va atendre 1.840 pacients i va realitzar més de 8.000 visites, comptant primeres visites i successives, durant l'any 2017. Gestionat per l'Hospital Sagrat Cor de Germanes Hospitalàries, va ser un dels primers equipaments d'aquestes característiques a Catalunya. Es tracta d'un dels principals recursos per a la salut mental al Berguedà, als que enguany s'hi han afegit el Centre d'Atenció i Seguiment a les Drogodependències (CASD) i el nou Programa de Seguiment Individualitzat. La lluita contra l'estigma que pateixen les persones amb problemes de salut mental i el desenvolupament del programa d'atenció a la població immigrant i les persones refugiades seran els propers reptes de futur en aquest camp a la comarca. La Sala Casino de Berga ha acollit aquest divendres un acte de reconeixement a la doctora M. Ángeles Foz, qui ha estat durant més de 30 anys la coordinadora dels Serveis de Salut Mental de la comarca. La jornada ha servit per abordar diferents qüestions sobre la configuració de la xarxa d'atenció a la salut mental i els reptes pendents en aquest àmbit a la comarca del Berguedà. La Congregació Germanes Hospitalàries ha estat l'entitat encarregada de desplegar els recursos d'atenció a la salut mental comunitària al Berguedà. En l'actualitat compta amb 22 professionals i diferents equipaments al territori, com són el Centre de Salut Mental d'Adults, l'Hospital de Dia i el Servei de Rehabilitació Comunitària, als quals s'han sumat, a principis d'aquest any, el Centre d'Atenció i Seguiment a les Drogodependències (CASD) i el Programa de Seguiment Individualitzat (PSI). Tots dos nous serveis han esdevingut ja punts de referència en el territori. Mentre que el primer busca atendre les demandes derivades del consum de substàncies addictives, orientar i assessorar famílies i usuaris, així com facilitar la desintoxicació, rehabilitació i tractaments substitutius; el PSI actua com a referent de les persones afectades de trastorn mental greu en les seves relacions amb els serveis assistencials. Lluita contra els estigmes La doctora Montserrat Guitart, qui substituirà a la doctora Foz al capdavant dels Serveis de Salut Mental del Berguedà, ha marcat com a reptes de futur la promoció d'intervencions de lluita contra l'estigma que pateixen les persones amb problemes de salut mental i el desenvolupament del programa d'atenció a la població immigrant i les persones refugiades. Així mateix, la psiquiatra ha fet referència a la necessitat de consolidar el Codi Risc Suïcidi (CRS), així com de participar en la revisió de la Ruta Assistencial de la Depressió Bages-Berguedà-Solsonès i en el Pla d'atenció a la salut mental i addiccions en l'etapa perinatal, segons el protocol i circuit Bages-Berguedà. També ha apuntat com un dels reptes de la comarca el desplegament del Programa Psicosi Incipient al territori i, en aquest sentit, ha assenyalat que l'atenció a la salut mental comunitària també haurà de reforçar la continuïtat assistencial entre l'adolescència i l'edat adulta.

Summary: El Centre de Salut Mental d'Adults de Berga va atendre el 2017 a 1.840 pacients i va realitzar més de 8.000 visites


El 'Buy Catalunya & Culture', la trobada comercial més important de l'any organitzada per l'Agència Catalana de Turisme (ACT), reuneix aquest dimecres 174 empreses del sector del país amb 124 operadors turístics de 33 mercats internacionals per donar a conèixer la seva oferta i comercialitzar-la als seus països. En aquesta ocasió, l'esdeveniment se celebra al Palau Firal i de Congressos de Tarragona. En total es produiran més de 2.500 entrevistes amb l'objectiu de generar negoci entre les entitats i empreses catalanes i els operadors turístics convidats. El director de l'ACT, David Font, apunta com a prioritat captar més despesa del turista i fer que encara sigui més rendible, un objectiu que s'està aconseguint. Els 124 operadors turístics participants en aquesta edició procedeixen d'Alemanya, Armènia, Àustria, Bielorússia, Bèlgica, Brasil, Canadà, Dinamarca, Eslovàquia, Espanya, Estats Units, Finlàndia, França, Hongria, Índia, Israel, Itàlia, Japó, Letònia, Moldàvia, Països Baixos, Perú, Polònia, Portugal, Regne Unit, República Txeca, Rússia, Singapur, Suïssa, Taiwan, Ucraïna, Xile i Xina. Segons l'ACT, s'està ingressant més en despesa turística que l'any passat. En aquest factor és clau el turisme estranger, que suposa el 84,2% dels ingressos turístics totals que rep Catalunya. De gener a juliol, els mercats internacionals han aportat 11.832 milions d'euros al territori, un 9,6% més que el 2017. L'Agència Catalana de Turisme organitza el 'Buy Catalunya' biennalment, gràcies a la seva xarxa d'Oficines de Promoció Turística a l'exterior, que entre les seves funcions, treballen tot l'any amb els mercats emissors per generar oportunitats de negoci com aquesta. Enguany, amb motiu de la declaració del 2018 com Any Europeu del Patrimoni Cultural per part de la Unió Europea l'Any del Turisme Cultural i com Any del Turisme Cultural per part de l'Agència Catalana de Turisme, els membres seleccionats per participar en la trobada comercial estan especialitzats en l'oferta de turisme cultural. D'aquesta manera, es persegueix incentivar la contractació de productes i experiències i la creació de paquets especialitzats en aquest segment. Conèixer la destinació Posterior a la trobada comercial, des d'aquest dimecres i fins al 28 de setembre, els operadors turístics participants tindran l'oportunitat de conèixer l'oferta turística catalana 'in situ' a través de diversos viatges de familiarització. Així, els operadors s'han distribuït en grups per participar en els set viatges de familiarització organitzats per l'ACT, centrats en l'oferta de turisme cultural, i visitant les nou marques turístiques catalanes. Entre altres llocs, visitaran el Monestir de Santa Maria de Ripoll, el Castell Gala Dalí – Púbol, la Vall de Boí, la Cartoixa d'Escaladei, Montblanc, el Castell de Miravet i el Món Sant Benet. Com a novetat enguany, i amb la voluntat de seguir fent de Catalunya una destinació per a tothom, un dels programes per conèixer el territori està enfocat exclusivament a l'oferta de turisme accessible. El 'Buy Catalunya' és un exemple de col·laboració publicoprivada, ja que compta amb el suport i implicació d'empreses i institucions catalanes que saben que es tracta d'una acció molt potent que genera un gran volum de negoci. En aquesta edició, hi han col·laborat el Patronat de Turisme de la Diputació de Tarragona, el Patronat Municipal de Turisme de Tarragona, el Patronat de la Diputació de Lleida, Codorniu, Damm, Torres, Izaro, Latam i Turkish Airlines.

Summary: 'Buy Catalunya' reuneix a Tarragona 124 operadors turístics internacionals amb 170 empreses catalanes


La companyia Endesa col·laborarà amb la celebració del 54è Ral·li internacional de la Noguera Pallaresa modificant el cabal de la Noguera Pallaresa per tal d'adequar-lo a les necessitats de les diverses competicions. En concret, aquest dimarts se celebra la 'Copa Catalana de Joves promeses d'Eslàlom' i el poper dijous l''Open de Ràfting Nocturn', per la qual cosa la Companyia ajustarà el turbinat de la central hidràulica de Llavorsí durant els dies de la competició amb l'objectiu de garantir l'estat òptim del riu per tal que tingui les condicions requerides per les proves. L'operació de regulació del riu s'inicia aquest dimarts a la central hidroelèctrica de Llavorsí, que ha funcionat a una generació mínima estable de 15 MW des de les 10.00 hores a les 14.00 del migdia i, a partir de les 15.00 hores i fins a les 18.00 de la tarda es generarà 35 MW, per obtenir un cabal de 14 m3/s. Per altra banda, el dijous, es precisarà un cabal d'aigua de 20 m3/s i per aconseguir-ho, Endesa, generarà una potencia fixa de 50 MW des de les 17.00 hores a les 22.00. Aquest esdeveniment internacional se celebra cada any a la capital del Pallars Sobirà i és una festa popular i esportiva amb competicions internacionals d'aigües braves que inclou proves de totes les modalitats. Entre elles, diferents disciplines del piragüisme així com de ràfting, on els participants competeixen per aconseguir les millors classificacions i donar el màxim espectacle als espectadors. Endesa respon amb aquesta actuació a la demanda de l'organització per tal de garantir l'estat òptim de la Noguera Pallaresa. Així, la companyia, en col·laboració amb l'Agència Catalana de l'Aigua, entén la importància dels esdeveniments esportius per a la vida social i econòmica de la comarca.

Summary: Endesa modifica el cabal mínim de la Noguera Pallaresa per garantir la celebració del Ral·li Internacional de Piragüisme


Han avançat molt lentament per la Gran Via i finalitzaran el seu recorregut davant el consolat japonès ACN Barcelona.-Centenars de treballadors de Nissan participen aquest dijous al matí en una marxa lenta des de la Zona Franca fins al consolat del Japó, situat a l'avinguda Diagonal, contra el tancament de Nissan. A la marxa, hi participen uns 300 vehicles, que a les deu del matí s'han reunit a la planta de pintures de la Zona Franca i han enganxat cartells als seus vehicles tapant el logotip de Nissan com a mesura de protesta. Poc després, han iniciat el trajecte des del carrer 3 de la Zona Franca en direcció a la Gran Via, on han continuat el seu trajecte molt lentalment. En la marxa, també hi han participat taxistes d'Elite Taxi en solidaritat amb els treballadors de les plantes catalanes de Nissan. Des que fa una setmana la direcció europea de Nissan va anunciar el tancament de les plantes a Catalunya per la seva baixa producció i com a fruit de repartiment dels mercats entre les altres marques de l'Aliança- Renault i Mitsubishi- els treballadors de la Zona Franca, Montcada i Sant Andreu han dut a terme diverses protestes. La decisió implicarà deixar sense feina uns 3.000 treballadors directes i més de 20.000 d'empreses auxiliars, segons els sindicats.

Summary: Uns 300 vehicles participen en una marxa lenta contra el tancament de les plantes de Nissan a Catalunya


La matriculació de noves embarcacions ha pujat un 17,8% a Catalunya i un 10,2% al conjunt de l'Estat en el període gener-octubre de 2019, segons ha informat aquest dimarts l'Associació d'Indústries, Comerç i Serveis Nàutics (ADIN). En comparació amb el mateix període de l'any passat, la venda d'embarcacions ha passat de 910 a 1.072 a Catalunya i de 5.137 a 5.663 a Espanya, amb dades de la Direcció General de la Marina Mercant. La Capitania de Palma és la que més embarcacions ha matriculat amb 649, seguit de Barcelona i Bilbao amb 491, Alacant amb 489 i Palamós amb 396. A Catalunya les llanxes pneumàtiques (+59%) i els vaixells de vela (+55,3%) són les que concentren el major increment de vendes, seguides a distància per les embarcacions rígides (+17,6%), les motos aquàtiques (+9,2%) i les semirígides (+4,6%).  Desglossat per particulars i lloguer, en el conjunt de l'Estat el mercat de particulars ha augmentat un 11,5%, passant de 3.736 a 4.167 embarcacions matriculades, i el mercat de lloguer ha pujat un 6,8%, passant de 1.401 a 1.496 embarcacions matriculades. A Catalunya el mercat de particulars ha augmentat d'un 13,9%, passant de 654 a 745 embarcacions, i el de lloguer d'un 27,7%, passant de 256 a 327 embarcacions matriculades. Baixa la venda d'embarcacions de segona mà En quant al mercat de les embarcacions d'ocasió, es manté la tendència d'un cert esgotament dels darrers anys, degut en bona mida a una certa obsolescència de la flota d'ocasió disponible. Les dades acumulades de gener a octubre reflecteixen un lleuger retrocés al conjunt de l'Estat d'un -1,5%, passant de 15.172 a 14.948 unitats venudes, mentre que a Catalunya el retrocés és d'un -3,7%, passant de 3.306 a 3.183 embarcacions venudes en el període. "El sector manté un creixement significatiu, d'un 10% al conjunt de l'Estat i d'un 18,4% a Catalunya. Les dades fins gener-agost ja són xifres quasi de tot l'any i per aquest motiu, estem satisfets de l'evolució del sector, tant a Catalunya com al conjunt de l'Estat i es mantenen molt bones expectatives a curt i  mig termini", ha afirmat el president d'Adin, Jordi Senties. "Els nous hàbits de consum es consoliden. I cada cop, el sector turístic i de les activitats prenen més força, en el futur del sector nàutic, on el mercat de lloguer representa a tot l'Estat un 27,6% del total d'embarcacions matriculades i un 31,1 % a Catalunya", ha puntualitzat el secretari general d'Adin, Miquel Guarner.

Summary: La venda d'embarcacions puja un 17,8% a Catalunya i un 10,2% a l'Estat


Els guionistes Dann Thomas i Roy Thomas i el dibuixant Stan Sakai, creador del còmic 'Usagi Yojimbo', seran tres dels convidats més destacats del 36 Saló Internacional del Còmic de Barcelona, segons ha anunciat l'organització. La nord-americana Dann Thomas va publicar el seu primer treball a 'Savage Sword of Conan' el 1981. L'any següent va començar a coescriure la sèrie 'Arak, Son of Thunder', creada per ella, al costat de Roy Thomas, el seu marit, amb qui continua col·laborant. Roy Thomas és considerat una peça clau en la història de la indústria del còmic. Va arribar a substituir Stan Lee, el pare, entre d'altres, d'Spiderman, com a editor en cap a Marvel. Pel que fa Stan Sakai, és el creador del conill samuari Usagi Yojimbo, de gran popularitat als Estats Units. El 36 Saló Internacional del Còmic de Barcelona tindrà lloc del dijous 12 al diumenge 15 d'abril a Fira Barcelona Montjuïc.

Summary: Els guionistes Dann i Roy Thomas i el dibuixant Stan Sakai, estrelles del 36 saló del còmic de Barcelona


El síndic de greuges, Rafael Ribó, ha signat aquest dijous amb els representants de diversos col·legis professionals un document per reclamar al govern espanyol que faci una auditoria tècnica per "aclarir les irregularitats" de la plataforma Casor. Ribó ha dit que és "inadmissible" que encara no s'hagi posat en marxa. L'escrit que també signen el Col·legi de l'Advocacia de Barcelona, pel que fa als aspectes jurídics, i els col·legis de Geòlegs, d'Ambientòlegs i d'Enginyers de Camins, Canals i Ports, qüestiona la legalitat de l'execució del projecte i, per tant, la legalitat de la indemnització que reclama la concessionària Escal UGS, SL. Els signants reclamen el retorn de les quantitats pagades per les persones consumidores a la concessionària d'acord amb les sentències del Tribunal Constitucional (TC) i del Tribunal Suprem (TS). Els signants han explicat que el TC va anul·lar les normes amb rang legal que donaven cobertura al pagament d'una indemnització i repercutien aquest pagament i els costos de manteniment en la factura del subministrament de gas. Posteriorment, el TS va confirmar els efectes retroactius de la nul·litat acordada pel TC sobre els pagaments en concepte de la indemnització ja fets efectius abans que es publiqués la sentència del Tribunal Constitucional. Exposen que la indemnització estava condicionada a que el projecte es dugés a terme sense problemes, i que aquesta condició no es va verificar. Per aquest motiu reclamen al govern espanyol que encomani una auditoria tècnica per determinar si les actuacions de la concessionària abans de la injecció de gas i en l'operació de la plataforma van ser les adequades a la configuració geològica de la zona. Concretament, han subscrit aquesta petició, a banda del síndic, Rafael Ribó; en representació del Col·legi de l'Advocacia de Barcelona, la diputada de la Junta de Govern Susana Ferrer; el president del Col·legi de Geòlegs de Catalunya, Ramon Pérez. Per part del Col·legi  de Camins, Canals i  Ports, ha signat el document Carlos Chica i en representació del Col·legi d'Ambientòlegs de Catalunya ho ha fet Víctor Luna. Pérez ha destacat que no estan en contra d'aquest tipus de magatzems, sinó que el que es vol assenyalar és que en aquest cas "el procediment és erroni des de l'orígen". La pertinència de demanar l'auditoria és que amb l'anàlisi de les dades adverteixen, malgrat reconèixer que no tenen tota la informació, que hi ha una "manca de dades, dades incompletes i contradiccions entre les dades", ha apuntat Chica. Per la seva banda, Ferrer ha reclamat el compliment de la sentència i Luna ha dit que el problema hi és "des de l'origen". Ribó ha assenyalat que fa tres setmanes a Luxemburg van tractar aquesta qüestió durant una sessió plenària amb el president del Banc Europeu d'Inversions i el Defensor del Poble de la Unió Europea, i que van arribar a la conclusió que hi va haver "mala gestió per part del Banc Europeu d'Inversions". Ribó farà arribar el document al Parlament de Catalunya, al govern espanyol i al defensor del poble espanyol.

Summary: El síndic veu "inadmissible" que el govern espanyol no hagi posat en marxa una auditoria tècnica a la plataforma Castor


Barcelona comptarà durant els quatre propers anys amb 100 nous punts de recàrrega subterranis i 40 nous punts de càrrega ràpida a la via pública per a vehicles elèctrics. Aquestes noves instal·lacions, que estaran integrades dins del servei Endolla Barcelona, s’afegiran a les 503 actuals, que converteixen Barcelona en la ciutat amb la desena xarxa de recàrrega per a vehicles elèctrics més gran del món i la més gran a Europa per a motocicletes. Així ho ha anunciat el primer tinent d’alcalde Jaume Collboni, que ha explicat que l’aposta s’emmarca dins del compromís del consistori de reduir les emissions dels gasos d’efecte hivernacle a la ciutat en un 45% abans de 2030. A més, Collboni també ha explicat que l’ampliació del servei permetrà a més “reduir el soroll i facilitar l’ús racional del vehicle privat”. Barcelona comptarà durant els propers 4 anys amb 100 nous punts de recàrrega dels quals 40 nous punts de càrrega ràpida a la via pública per a vehicles elèctrics. Aquestes noves instal·lacions, que estaran integrades dins del servei Endolla Barcelona, s'afegiran a les 503 actuals, que converteixen Barcelona en la ciutat amb la desena xarxa de recàrrega per a vehicles elèctrics més gran del món i la més gran a nivell europeu per a motocicletes. Així ho ha anunciat el primer tinent d'alcalde Jaume Collboni, que ha explicat que l'aposta s'emmarca dins del compromís del consistori de reduir les emissions dels gasos d'efecte hivernacle a la ciutat en un 45% abans de 2030. A més, Collboni també ha explicat que l'ampliació del servei permetrà a més "reduir el soroll i facilitar l'ús racional del vehicle privat". El consistori també ha anunciat que al llarg d'aquest proper any està previst que s'habilitin ja set nous punts de càrrega ràpida i quatre nous punts de càrrega lenta per motos a la via pública, alhora que s'actualitzaran 20 dels equips ja existents. A més, tant des de l'Ajuntament com des de l'empresa pública que gestiona el servei, B:SM, ja s'hi han invertit 3,8 milions d'euros i es preveu que al llarg dels propers 4 anys s'hi destinin 2,6 milions d'euros més. Actualment, la xarxa dóna servei a uns 5.000 usuaris i compta amb 194 punts de recàrrega per a cotxes i 172 per a motos. Per altra banda, el primer tinent d'alcalde també ha volgut destacar que l'ampliació de la xarxa es farà seguint "criteris d'equitat". "Cal un esforç col·lectiu de renovació del parc de vehicles cap a aquells híbrids i elèctrics i, per fer-los més accessibles, des de l'Ajuntament hi podem contribuir garantint la igualtat a l'accés a la xarxa de punts de recàrrega en tots els barris, també en aquells on un operador privat no hi aniria per falta de rendibilitat econòmica", ha explicat Collboni, que també ha volgut destacar la "part pedagògica" del servei. "Volem promoure un canvi d'hàbits cap a la mobilitat personal sostenible, seguint l'esperit d'avantguarda del Bicing, que va portar als ciutadans l'hàbit de moure's en bicicleta per la ciutat", ha afegit Collboni. A més, el primer tinent d'alcalde també ha explicat que de moment el servei serà sent gratuït tot i que al llarg d'aquesta legislatura deixarà de ser així. "De moment seguim en fase de promoció de manera que la recarrega es podrà seguir fent de franc però arribarà un punt on no podrem continuar donant aquest servei de franc, ja que acabarem sent un operador més en un mercat de competència", ha explicat Collboni, que ha afegit, però, que els preus del servei seran "públics", sense buscar cap marge de benefici. A més de l'ampliació dels punts de recàrrega, l'Ajuntament també impulsarà el servei a través d'una millora de l'experiència de l'usuari i amb la implantació d'una nova imatge de la marca Endolla Barcelona, per tal de fer més fàcil l'ús i la identificació dels elements del servei. En aquest sentit l'Ajuntament ha posat en marxa la pàgina web www.endolla.barcelona, que ofereix informació relativa a la xarxa, com ara un mapa interactiu que mostra la ubicació de tots els punts i la seva disponibilitat en temps real. A partir de la tardor, aquesta pàgina web es veurà reforçada per l'aplicació mòbil Smou que integrarà als serveis que ja ofereix en relació a la mobilitat a la ciutat, la informació d'aquests punts. Es preveu, a més, que més endavant integri informació de serveis privats de carsharing i motosharing o de l'estat del bicing i els carrils bici.

Summary: Barcelona comptarà amb 100 nous punts de recàrrega de vehicles elèctrics en els quatre propers anys


L'Anna té un centre d'hipoteràpia prop d'Igualada, en una zona no confinada, però viu a Vilanova del Camí, un dels municipis que sí que estan confinats. En aquest centre hi té 14 cavalls que ha d'alimentar. Normalment, ho fa tres cops al dia, però des de dijous passat, la tasca s'ha complicat. Tot i que inicialment el pla d'emergències no contemplava aquesta cura d'animals, la creixent demanda per part dels afectats ha dut els Agents Rurals a fer tasques d'acompanyament per garantir que els animals reben l'atenció necessària. De mitjana, fan uns 20 acompanyaments al dia. El protocol és molt estricte, Agents Rurals i persona confinada es troben en un dels punts de control i, mentre dura l'acompanyament, tenen prohibit interactuar.  El confinament de la Conca d'Òdena deixa desenes de persones sense possibilitat d'accedir a les seves explotacions, ja sigui perquè viuen fora de la de la zona confinada i tenen l'explotació dins, o bé, a l'inrevés. Davant d'aquesta situació, aquests dies, els Agents Rurals garanteixen el benestar dels animals i ho fan acompanyant aquestes persones fins a la seva explotació.  És el cas de l'Anna, que cada dia surt d'Igualada custodiada pels Agents Rurals per anar fins a Jorba, on té un centre d'hipoteràpia amb 14 cavalls. "Normalment els hi dono menjar tres cops al dia, però ara ho concentro tot en un sol cop. Intento anar ràpid perquè no sóc l'única que necessita els serveis dels Agents Rurals", ha explicat.   Mentre dura l'acompanyament, el protocol és molt estricte. Els Agents Rurals i la persona confinada queden en un punt de control dels Mossos d'Esquadra. Cadascú va amb el seu vehicle i la interacció queda totalment prohibida per evitar qualsevol risc de contagi.  La demanda d'aquest tipus de serveis ha anat creixent dia rere dia, i ara la mitjana se situa al voltant de 20 cada jornada.

Summary: Els Agents Rurals acompanyen veïns de la Conca d'Òdena fora la zona confinada perquè tinguin cura dels seus animals


El candidat el PPC a les eleccions i el ministre d'Interior en funcions, Jorge Fernández Díaz, ha explicat aquest dilluns que el govern espanyol va rebutjar menys de 10 refugiats pel seus antecedents de terrorisme o el crim organitzat o de tràfic d'armes o precursors de fabricació d'explosius. Així mateix, ha volgut assenyalar que no podia especificar el nombre de refugiats rebutjats, al temps que ha dit que formaven part de la remesa de 124 que han arribat últimament a l'estat espanyol. "Només es pot rebutjar un refugiat per raons de seguretat", ha assegurat, al temps que ha concretat que quan es té tot el perfil del després es fa el control de seguretat. "Es tracta d'acollir i integrar a refugiats i no pas a criminals", ha dit.  Fernández Díaz va anunciar el passat dissabte l'arribada a l'Estat d'un contingent de 418 refugiats a partir d'aquest dilluns. Des d'ara i fins a finals de mes, n'arribaran 59 des de Turquia, 64 procedents dels camps de Grècia i 82 del Líban. A aquests s'hi afegirà un altre contingent de 203 refugiats, també del Líban, i s'està pendent que Itàlia en confirmi el reassentament de deu més, que a hores d'ara es troben en aquest país.   El ministre d'Interior en funcions ha manifestat que entre els que han acollit i els que vindran a partir d'aquest dilluns i la setmana que ve, a l'agost s'hauran reassentat mil refugiats a més del 21.000 que, com ha dit, el govern espanyol va tramitar el passat any.

Summary: El govern espanyol va rebutjar menys de 10 refugiats per antecedents de terrorisme o de crim organitzat


L'eurodiputat de Junts Toni Comín ha advertit aquest dimarts que la Unió Europea perd "autoritat moral" al món si "mira cap a un altre costat" davant de la situació a Catalunya. En el seu primer discurs a l'Eurocambra, Comín ha assegurat que "Espanya no respecta els drets humans dels líders independentistes catalans", i ha recordat que Oriol Junqueras no és eurodiputat perquè es vulneren els seus "drets polítics". "La Xina, Turquia i Rússia han dit que segueixen els mètodes espanyols", ha afirmat durant un discurs sobre l'informe de l'Eurocambra sobre l'estat dels drets humans al món i la política de la UE sobre aquest afer. Com ha fet prèviament Carles Puigdemont, Comín ha rebutjat un intent de rèplica de l'eurodiputada popular Dolors Montserrat.  "Estem tots d'acord en la força de la Unió Europea en l'escenari internacional per defensar els drets humans, però com tenim autoritat moral si hi ha estats a la Unió Europea que no són capaços de respectar-los en el seu territori?", ha afirmat Comín.  "Quan la UE mira cap a un altre costat quan un estat comet violacions flagrants dels drets humans perd tota autoritat per demanar als altres", ha sentenciat.  Rèpliques L'eurodiputada de Cs Soraya Rodríguez ha replicat a Comín que ell és un "fugat de la justícia espanyola" que busca "impunitat, que no impunitat". "El compliment de la llei i el respecte dels tribunals són la millor garantia" pel compliment dels drets humans, ha dit, acusant a Comín i Puigdemont de "vulnerar l'ordenament jurídic en un atemptat contra la constitució que va vulnerar els drets als catalans".  Per la seva banda, l'eurodiputat socialista Nacho Sánchez Amor ha dit que "també hi ha afers a tractar sobre la vulneració de drets humans a Europa, com per exemple el que va passar el 6 i 7 de setembre del 2017 al Parlament" quan, ha dit, "els drets de les minories i l'oposició es van trepitjar". Sánchez Amor ha dit que l'estat de dret és "el que permet a Comín ser aquí assegut" i el que "tothom" respecta.  L'Alt Representant de la diplomàcia europea, Josep Borrell, també era al plenari en el moment del discurs de Comín però ha evitat contestar-lo en el seu torn de rèplica.

Summary: Comín alerta que la UE perd "autoritat moral" al món si "mira cap a un altre costat" en el cas de Catalunya


El govern municipal aposta per la reducció d'horaris per protegir el comerç de proximitat en temporada turística i assegura que la mesura no és "improvisada"  ACN Barcelona.-El govern d'Ada Colau a l'ajuntament de Barcelona defensa que la proposta de reduir un 60% els diumenges d'obertura comercial i concentrar els 4 dies als mesos de maig i octubre permet "conciliar" horaris dels botigues i al mateix temps aconseguir una més "rendibilitat" i per tant poder incrementar les dades d'ocupació. Així ho ha defensat Agustí Colom, regidor d’Ocupació, Empresa, Comerç i Turisme. Per Colom la proposta que posa sobre la taula l'Ajuntament pot ser de consens perquè casa tots aquests elements. De fet, ha afirmat que no estan "sols" en defensar-la i que entreveuen l'aval d'associacions, sindicats i "altres grups municipals". "Està treballada, no és improvisada, tothom cedeix una part", ha esgrimit.  El regidor d'Ocupació, Empresa, Comerç i Turisme, Agustí Colom, ha assegurat que han començat converses amb el sector arran de l'enquesta sobre els horaris comercials en període turístic. "Hem anat treballant en la posició que sembla que va guanyant consens", ha dit.  En una atenció als mitjans, Colom ha explicat que proposen una reducció del nombre de diumenges oberts en temporada turística amb la intenció de "preservar" el comerç de proximitat", la qual cosa va "necessàriament" lligada a reduir el nombre de diumenges i festius oberts al llarg de l'any.  La reducció és del 60% de manera que es passaria de deu diumenges oberts a quatre. A més, els dies que podrien obrir estarien concentrats entre els mesos de maig i octubre, unes dates que el govern municipal veu també com a turístiques. Un turisme "més abocat a comprar", ha assenyalat Colom.  De fet, creu que primavera i tardor fan més "compatible" l'obertura d'aquests diumenges amb la conciliació d'horaris i que els obrin puguin tenir "millor rendibilitat" i a l'hora generar més ocupació –Colom ha defensat que els resultats de l'enquesta no ho indicaven així. Els resultats qualitatius es presenten aquest dimarts a la tarda. Queden per tancar "serrells" com ara quins serien els diumenges de maig i octubre que es podria obrir. "Entre tots hem de ser capaços de limitar la proposta", ha apuntat. La proposta, de moment,  és una primera passa per "encaminar" el debat. "Ha de ser aprovada [al ple] i ha de ser fruit de deliberacions, però és una proposta treballada, no és improvisada, reuneix que tothom hi posa una part de les seves voluntats però també tothom cedeix una part", ha adduït.  En qualsevol cas, l'equip de govern d'Ada Colau veu "unes certes línies" que vol defensar. De fet, Colom ha assegurat que "no estan sols" en aquesta batalla: ha apuntat que tenen al costat associacions, sindicats i "altres grups municipals". "La defensarem, però la última paraula la té el ple de l'ajuntament de Barcelona".

Summary: Barcelona proposa obrir 4 diumenges de maig i octubre per "conciliar" horaris i obtenir "més rendibilitat i ocupació"


El Ministeri de Cultura preveu aprovar-la abans que expiri la legislatura ACN Madrid.-El govern espanyol ja té redactat un esborrany “molt inicial” de la Llei de mecenatge, segons ha assegurat aquest dijous la directora d’Indústries Culturals i Cooperació del Ministeri de Cultura i Esport, Adriana Moscoso, durant un acte a l’Auditori Macba de Barcelona. Moscoso, que ha participat en una jornada de Patrimoni Cultural i Mecenatge, ha afirmat que la comissió tècnica interministerial formada pels ministeris de Cultura i Hisenda que l’executiu espanyol va activar al mes de setembre per a la redacció de la Llei han iniciat les seves tasques. L’objectiu del Ministeri de Cultura és aprovar la Llei abans del final de la legislatura. Sobre la taula la possibilitat d’impulsar el mecenatge mitjançant mesures d’incentiu fiscal i superar la manca actual d’una regulació específica. Segons Moscoso, tot plegat encara es troba en una fase inicial però el govern espanyol té intenció d’impulsar la norma per ampliar la base actual de mecenes que hi ha a l’Estat.

Summary: El govern espanyol ja disposa d’un esborrany “molt inicial” de la llei de mecenatge


Els professors de la UAB Jordi Julià (Sant Celoni, 1972) i Pere Ballart (Barcelona, 1964) han publicat un llibre que combina un recull de la prosa inèdita de Màrius Torres i un estudi que interpreta aquests textos. El volum 'La prosa de Màrius Torres' (Edicions UB) busca "combatre" el clixé de l'autor com un poeta "turmentat" i "dramàtic" a través de cartes, articles, uns dietaris i una novel·la inacabada que mostren un autor totalment "polièdric". "Sempre s'ha encasellat a Màrius Torres com un poeta de la mort, per la seva condició de malalt. Amb aquesta prosa es demostra que era un intel·lectual vitalista perfectament al corrent del seu temps", ha assegurat el professor Pere Ballart en una entrevista amb l'ACN. La recerca dels professors universitaris va arrencar després de rebre el suport de la borsa del Centre d'Estudis de Granollers i l'Ajuntament de Granollers. Anteriorment ja havien treballat l'autor però després de rebre l'ajut van començar a revisar diversitat de textos manuscrits i d'altres publicats com annex a la seva poesia. "És una producció important que ens fa canviar la imatge de Torres com a exclusivament un poeta malalt", ha subratllat el professor Jordi Julià.

Summary: Un llibre recull la prosa inèdita del poeta Màrius Torres


5 dels 30 detinguts per la presumpta trama de corrupció a la Diputació de Barcelona passaran la nit a la comissaria de la policia espanyola del barri barceloní de la Verneda i seran posats demà a disposició judicial, segons ha informat el Tribunal Superior de Justícia de Catalunya (TSJC). Es tracta de Joan Carles Garcia, alcalde de Tordera; Jordi Castells, subdirector general de Cooperació Local de la Generalitat; Jonathan Jorba, cap de l'Oficina de Cooperació de la Generalitat; Víctor Terradelles, president i patró de la Fundació CATmón, i Joaquim Ferrer Serra, director de PIMEC fins al 2014. Fonts properes al cas han explicat a l'ACN que serien les 5 persones que tindrien més responsabilitat en la presumpta trama. Pel que fa als altres 25 detinguts, entre ells l'expresident de la Diputació de Barcelona Salvador Esteve, estan essent deixats en llibertat aquest mateix dijous, a l'espera de ser citats pel jutge. Des del TSJC s'explica que el Jutjat d'Instrucció número 1 de Barcelona investiga des de fa més d'un any un entramat que hauria defraudat uns dos milions d'euros a través de, com a mínim, 28 subvencions fraudulentes en matèria de cooperació al desenvolupament amb països de l'Amèrica Llatina, el Marroc i Bòsnia, entre d'altres. Les subvencions s'haurien atorgat des de la Diputació de Barcelona mitjançant un seguit d'entitats entre els anys 2012 i 2015, informen les mateixes fonts. Dins d'aquesta causa, que està secreta, el magistrat ha acordat la pràctica de 20 entrades i escorcolls en oficines professionals, despatxos, domicilis i empreses (entre elles l'Oficina de Cooperació al Desenvolupament o la seu de la Fundació CATmón) ubicades a Barcelona, Manresa, Olot, Tordera, Cabrils i Reus, entre d'altres. La causa està oberta pels delictes de malversació, prevaricació, negociació prohibida a funcionari públic, falsedat i frau en subvencions.

Summary: 5 dels 30 detinguts per la presumpta trama de corrupció a la Diputació de Barcelona passaran demà a disposició judicial


Una avaria en la senyalització de l'AVE aquest dijous al matí entre Figueres i Girona ha provocat retards de 30 i 45 minuts en dos trens compartits amb França, segons ha informat Renfe. La incidència s'ha produït a primera hora del mati quan ha afectat un primer tren que feia el recorregut entre Barcelona i Lyon. Aquest tren ha sortit de la capital catalana a les 8:25 hores i ha arribat a Girona a les 9:05 hores, on ha quedat aturat i no ha pogut reemprendre la marxa fins a al cap de mitja hora.  D'altra banda, l'avaria ha afectat un altre tren amb ruta Tolosa – Madrid. Ha sortit de la ciutat francesa a les 8:11 hores i havia d'arribar a Girona a les 10:52 hores i ho ha fet amb tres quarts d'hora de retard.

Summary: Una avaria en la senyalització de l'AVE entre Figueres i Girona provoca retards de 30 i 45 minuts en dos trens compartits amb França


El president de la Generalitat, Quim Torra, ha visitat aquesta tarda durant gairebé tres hores l'expresidenta del Parlament, Carme Forcadell, i l'exconsellera, Dolors Bassa. A la sortida del centre penitenciari del Puig de les Basses, a Figueres, Torra ha explicat que totes dues li han demanat que transmeti al "poble que Catalunya" que "elles no són moneda de canvi de cap negociació ni tracte". El president també ha assegurat que la seva situació "no només és una injustícia, és una indecència". "Demanen que se les tingui presents, que no se les plori, que se les reivindiqui", ha dit Torra. El president també ha explicat que tant Bassa com Forcadell han agraït les mostres de suport rebudes i els han fet arribar un "agraïment". Torra ha arribat a la presó pels volts de dos quarts de cinc de la tarda, just uns minuts després que ho fes el vicepresident, Pere Aragonés, que també les ha visitat.

Summary: Torra, després de visitar Bassa i Forcadell: "Diuen que no són moneda de canvi de cap negociació"


'Mengem Garrigues' és una xarxa de productors i elaboradors de les Garrigues que s'han agrupat per compartir les seves necessitats i trobar solucions arran de la crisi provocada per la covid-19. Volen compartir eines de comercialització online i de distribució per tal de sumar esforços i fer viables els costos associats. En una primera fase s'ha impulsat una botiga online – mengemgarrigues.cat – que està operativa des d'aquest dilluns, on es poden comprar els productes dels membres de la xarxa. La distribució es fa per comandes a les comarques de les Garrigues, el Pla d'Urgell i el Segrià. De moment, el projecte arrenca amb 9 productors i elaboradors  però es planteja com una eina al servei de tots els que comparteixin els mateixos valors. El grup inicial de 'Mengem Garrigues' representa una diversitat de productes de la comarca com la carn de ramat, els ous ecològics, la llet i derivats, la mel, l'oli verge extra, el pa artesà, fruites i verdures ecològiques, vi d'agricultura regenerativa i licors artesans. Es prioritzen productors i elaboradors de la comarca que compleixen els criteris i valors com són que sigui un producte local, ecològic o produït amb criteris ambientals; petit productor que realitza una elaboració artesana; producció social; control del producte; que s'apliquen principis de comerç just; i que representa una diversitat territorial. La iniciativa vol anar més enllà d'una plataforma de venda online i un sistema logístic de distribució conjunta i pretén esdevenir una xarxa de cooperació entre els seus membre per donar visibilitat a l'oferta i diversitat de productes agroalimentaris de la comarca, fomentar el consum de producte de les Garrigues i crear eines que estiguin al servei dels productors i que ajudin a tirar endavant els projectes.

Summary: Neix 'Mengem Garrigues', una xarxa de productors per la distribució conjunta de productes de proximitat de la comarca


El conseller avisa del "risc" de la concentració bancària davant la fusió de Caixabank i Bankia ACN Barcelona.-El conseller d'Empresa, Ramon Tremosa, ha retret al vicepresident i conseller d'Economia, Pere Aragonès, que no donés suport públicament al president de la Generalitat, Quim Torra, quan va demanar per carta al govern espanyol que recorregués al MEDE per obtenir fons per a les autonomies, també per a Catalunya, i destinar-los a la sanitat. "Ja va tard en això", ha dit Tremosa a Catalunya Ràdio, on ha remarcat que els recursos es necessiten "ara" i ha criticat que el president del govern espanyol, Pedro Sánchez, no respongués al president català. Sobre la fusió entre Caixabank i Bankia, Tremosa ha lamentat la "minoria molt important de bloqueig" que tindrà l'Estat i avisa del "risc" de la concentració del sector a mans de poques entitats. Tremosa ha indicat que ja fa tres mesos que Torra va fer aquesta petició per escrit a La Moncloa perquè demanés al Mecanisme Europeu d'Estabilització recursos per a les autonomies perquè es poguessin destinar a la sanitat, tal com va suggerir el vicepresident de la CE, i a la paga extra anunciada per als sanitaris que van estar a primera línia durant el pic de la pandèmia aquesta passada primavera. En aquest sentit, ha lamentat que el govern espanyol sí hagi trobat recursos per comprar tancs o per augmentar el sou als membres de la Guàrdia Civil. El conseller també ha celebrat el paper del Banc Central Europeu en aquesta crisi ja que "està salvant el sud d'Europa" evitant, en quatre setmanes, l'especulació les escalades de les primes de risc i comprant deute, ha dit.  Sobre la fusió de Caixabank i Bankia, Tremosa veu aquesta darrera entitat com una "anomalia" en el sector a nivell europeu en tractar-se d'un banc públic i ha avisat que tot i ser el "petit" en l'operació ocuparà la presidència i conservarà la seu a València, a més de disposar d'una "minoria molt important de bloqueig". "Bankia s'havia de privatitzar en teoria, una altra lliga", ha assenyalat Tremosa, que ha destacat que l'entitat no va seguir les recomanacions del BCE i va repartir dividends, a diferència d'altres com Caixabank o el Santander que van destinar-los a fer front als efectes de la crisi. El conseller també ha plantejat el "risc" de les concentracions amb la fusió entre les dues entitats i "Sabadell" (sic) una eventual unió de BBVA i Santander i ha assegurat que haurien de "preocupar" als organismes de defensa de la competència. Aquesta concentració contrasta, ha afegit, amb les 600 entitats que hi ha a Alemanya o les 150 de Suècia.

Summary: Tremosa critica que Aragonès no fes costat a Torra quan va demanar a Sánchez que recorregués al MEDE


Els advocats del cas apunten que la resolució europea estableix que aquestes empreses "no poden fer trampes que generen precarietat laboral i enriquiment que va a parar a paradisos fiscals" ACN Barcelona.-El sector del taxi ha celebrat la sentència d'aquest dimecres del Tribunal de Justícia de la Unió Europea (TJUE) com un triomf "de David contra Goliat" i que la resolució demostra que Uber també ha de complir la llei. En una roda de premsa aquest matí, el portaveu d'Elite Taxi, Alberto Álvarez, ha assenyalat que la sentència és una "victòria" del sector del taxi, però també del conjunt de la societat, que ha vist que "si es vol, es pot". Per la seva banda, el director d'SBC (el despatx d'advocats que ha portat la demanda), Diego Salmerón, ha apuntat que la sentència estableix que empreses com Uber "no poden fer trampes que generen precarietat laboral i enriquiment que va a parar a paradisos fiscals". Salmerón ha remarcat que la sentència de la justícia europea implica que les empreses com Uber hauran d'operar amb un conductor capacitat, amb un vehicle amb llicència i complint les obligacions de seguretat social, fiscals i de seguretat laboral, "com fa tot el món". A més, l'advocat ha afegit que, en l'aspecte tributari, totes les empreses "han de participar amb la seva capacitat econòmica. No es poden fer trampes". Per la seva banda, l'advocada del despatx SBC,  Montse Balagué, ha afegit que la sentència no es pot recórrer perquè sorgeix d'una reclamació d'un tribunal de Barcelona al TJUE per determinar si empreses com Uber s'han d'adaptar al marc legal dels estats de la Unió on operen i per les implicacions que això podia tenir a nivell comunitari. En aquest sentit, l'advocada ha afirmat que la sentència "tindrà efectes a nivell europeu, no només a l'estat espanyol". "Això és bo per als taxistes i per als consumidors. Les noves tecnologies representen un avenç i ens permeten accedir al transport, però això no pot anar en detriment dels drets socials i laborals. Les noves plataformes digitals no poden representar precarietat laboral i pèrdua de drets. La sentencia va molt més enllà de fer acatar la normativa espanyola a Uber, ja que entra en àmbits com la defensa dels drets dels consumidors i en censurar la competència deslleial", ha sentenciat Balagué. En aquesta línia, Salmerón ha afirmat que la sentència també implica que l'activitat d'Uber que es va denunciar no es pot considerar com economia col·laborativa, "sinó com economia submergida". L'advocat ha defensat que el sector del transport de viatgers "està perfectament regulat i es determina que els vehicles han d'operar amb llicència, encara que tinguin una operació per via telemàtica. Aquestes empreses hauran de cenyir-se a la sentència i no es podran fer trampes i saltar-se limitacions com la proporció 1/30 que estableix la normativa espanyola". Per últim, ha previst que hi haurà noves reclamacions per part del sector del taxi "contra operadors que no compleixen la llei".

Summary: El taxi celebra la sentència del TJUE com un triomf "de David contra Goliat" i afirma que Uber també ha de complir la llei


La Tarraco Arena Plaça (TAP) de Tarragona ja ho té gairebé tot a punt per acollir els dies 6, 7 i 8 de gener el Gran Circ dels Reis Mags. Un espectacle inèdit a la ciutat, que comptarà amb 44 artistes internacionals i dotze atraccions de les principals disciplines circenses. L’alcalde, Josep Fèlix Ballesteros, ha presidit aquest dimarts al matí al consistori la recepció oficial dels artistes, que posteriorment s’han traslladat a la plaça de la Font per oferir un tastet dels seus números. Amb 3.000 de les 10.000 entrades disponibles ja venudes, el batlle ha subratllat que el Gran Circ dels Reis Mags suposarà un estímul comercial i turístic per a la ciutat, i posarà Tarragona al nivell d’altres capitals europees que programen espectacles d’aquest format dins la seva oferta nadalenca. Tant l’organització, la Circus Arts Foundation, com el consistori, han explicitat la seva voluntat de fer-ne més edicions.

Summary: La Tarraco Arena Plaça escalfa motors per acollir el Gran Circ dels Reis Mags del 6 al 8 de gener


Els osonencs Oques Grasses han estat els encarregats d'inaugurar el Festival Strenes de Girona davant de més de 8.000 persones que s'han acostat al Pont de Pedra i a la Plaça Catalunya. Strenes recupera així el concert al terrat de l'Oficina de Turisme, després que l'any passat s'anul·lés per l'empresonament dels líders independentistes. Ha estat més d'una hora de música, on el grup ha repassat les cançons del seu nou àlbum 'Fans del Sol', i han fet saltar els milers de seguidors que s'han acostat. El vocalista d'Oques Grasses, Josep Montero, explica que el gironí "és un escenari especial" i s'ha mostrat "satisfet" per poder donar el tret de sortida a la setena edició d'Strenes. El director del festival, Xavi Pascual, diu que el concert ha de servir també com a "altaveu" per denunciar la situació política que viu Catalunya. No ha decebut el concert inaugural de l'Strenes. El Pont de Pedra de Girona s'ha tornat a omplir per veure els Oques Grasses, i el seu últim treball 'Fans del sol'. Més de 8.000 persones s'han acostat a veure els osonencs que han fet ballar el públic repassant els temes del seu nou àlbum, però també grans èxits de discos anteriors.  El concert ha arrencat amb 'Serem Ocells', 'Bancals' i 'Fill de Maria' enllaçades i amb el públic afegint-se a la festa que feien els Oques Grasses a sobre el terrat de l'Oficina de Turisme. Ha estat amb 'Sta Guai' que el Pont de Pedra s'ha posat a ballar amb la companyia del sol que ha fet incrementar el nombre d'espectadors. Ha estat aleshores quan el vocalista de la banda, Josep Montero, ha animat les 8.000 persones que omplien l'espai perquè fessin una onada gegant, preludi de 'Fullar Sempre', i una de les més aclamades, 'John Brown'. Tot plegat per arribar a 'Sexy' moment en què els Oques Grasses s'han posat el públic a la butxaca per acabar el concert amb 'In the night', 'Passos' i 'Torno a ser jo' que ha tancat una actuació de més d'una hora – una de les més llargues que es recorden en la inauguració de l'Strenes-. Un escenari amb "prestigi" Montero ha reconegut que el concert d'aquest dissabte suposava "un repte" per a la banda. "Es tracta d'un escenari amb molt de prestigi, pels grups que hi ha tocat, pel què suposa i pel fet de recuperar-lo, ja que l'any passat no es va fer", ha reblat. A més, aquesta era l'estrena d'Oques Grasses a Catalunya presentant el nou disc, ja que de moment, només havien fet quatre concerts per Europa, i un més a l'estat espanyol, a Pamplona. Montero ha reconegut que es tracta d'un disc "més tranquil" ja que el grup va decidir aturar-se i no gravar durant les gires. "Abans ens passàvem el dia gravant mentre teníem la pressió de fer concerts, i aquest cop hem volgut agafar-nos-ho amb més calma", ha reblat. Des d'Strenes expliquen que han apostat per Oques Grasses perquè es tracta d'un grup que estan convençuts que "omplirà els escenaris". El director del festival, Xavi Pascual, considera que han tret "un gran disc" i l'afluència de públic els fa ser "optimistes" amb l'acceptació per part del públic. El festival  ha venut el 60% de les entrades en la gran majoria de concerts programats. Això fa que des de la direcció considerin que es tracta de "la millor arrencada" en els set anys d'història del festival. Pascual, reconeix que estan "molt satisfets" amb aquesta dada i posa en valor la qualitat dels artistes d'aquesta edició. Aquest any passaran per Girona Eagle Eye Cherry, Macaco, Mishima, Pedro Guerra, Doctor Prats, Buhos, l'artista israeliana Noah, Lax'n'Busto amb Pemi Fortuny, el cantant Alfred García, Els Catarres, la canària Rosana i l'Elèctrica Dharma, entre d'altres. Alguns d'aquests concerts, de fet, ja han venut totes les entrades.

Summary: Oques Grasses porta el sol a les 8.000 persones s'han aplegat al Pont de Pedra de Girona en la inauguració de l'Strenes


El president del govern espanyol, Mariano Rajoy, participarà a la XXXIV reunió del Cercle d'Economia a Sitges, que se celebrarà del 31 de maig al 2 de juny. A la trobada anual també hi assistiran el líder del PSOE, Pedro Sánchez; el president de Cs, Albert Rivera, i el líder de Podem, Pablo Iglesias. El programa, que s'ha donat a conèixer aquest dimecres, no inclou cap representant de la Generalitat però puntualitza que la sessió inaugural encara està pendent de confirmar el convidat que obre la jornada del dijous. Sota el lema 'Temps disruptius, nous lideratges', el Cercle abordarà temes relacionats amb la tecnologia, el capitalisme, la política i la geografia, "que actuen com a forces naturals disruptives". "Aquests temps disruptius comporten amenaces però també oportunitats, tant per construir una empresa més compromesa amb els nous valors socials i de sostenibilitat ambiental com per aplicar una nova política més inclusiva", destaca el programa. Altres participacions confirmades a l'esdeveniment són la del ministre d'Economia, Indústria i Competitivitat del govern espanyol, Román Escolano, o la de presidents d'empreses destacades del panorama estatal com Luca de Meo (Seat), Fernando Abril-Martorell (Indra) o Marc Puig (Puig). També hi serà la directora general de La Farga, Inka Guixà; la CEO i directora general de Penguin Random House Grupo Editorial, Núria Cabutí, o la presidenta de Basi Group, Núria Basi. La participació de personalitats destacades del món de la política inclourà també noms com el d'Inés Arrimadas (Cs), Pere Aragonès (ERC), Xavier Domènech (ECP), Xavier García Albiol (PP), Miquel Iceta (PSC) o Marta Pascal (PDeCAT).

Summary: Rajoy, Sánchez, Iglesias i Rivera participaran a la XXXIV reunió del Cercle d'Economia a Sitges


La Paeria ha completat aquesta setmana la retirada dels panells electrònics que encara estaven instal·lats als carrers de la ciutat per informar del nombre de places lliures a alguns dels principals aparcaments de Lleida (Sant Joan, Blondel, Auditori, Blas Infante i Eurofòrum). Aquests elements van ser instal·lats l'any 2011, cofinançats amb una subvenció del Plan Avanza del ministeri d'Indústria de 151.755,59 euros. No obstant, expliquen des de la Paeria, per problemes de connexió amb el software dels operadors dels aparcaments fa anys que no funcionaven.  El primer tinent d'alcalde i regidor d'Urbanisme, Toni Postius, ha lamentat que "la falta de previsió per tenir en compte el manteniment del software i per concertar el seu funcionament amb els operadors faci malgastar diners públics" i ha assenyalat que davant la impossibilitat de fer-los funcionar s'ha decidit la seva retirada, ja que "no té sentit mantenir-los a la via pública". Postius ha manifestat que "ja són moltes les obres i projectes en què no es va contemplar el seu manteniment". Postius ha afegit que des de la regidoria d'Urbanisme es treballa per revertir aquestes incidències i tots els projectes que es fan ara, han de contemplar la partida necessària per fer front a les despeses de manteniment.   Els plafons, algun dels quals ja s'havia retirat fa temps, estaven situats als encreuaments de Príncep de Viana amb la plaça Ramon Berenguer IV; Príncep de Viana amb Sant Ruf; Estudi General amb l'avinguda de València; Rambla d'Aragó amb Canonge Brugulat i a l'avinguda de les Garrigues.

Summary: La Paeria retira el panells electrònics que informaven sobre places d'aparcament lliures, en desús fa anys


El premi està dotat en 7.250 euros i la publicació de l'obra anirà a càrrec d'Edicions 62 ACN Barcelona.-L'obra 'Animals d’hivern' de la poetessa Eva Baltasar (Barcelona, 1978) ha guanyat el 14è premi de poesia Sant Cugat a la memòria de Gabriel Ferrater. El premi, organitzat per l'Ajuntament de Sant Cugat, Edicions 62 i la Comissió Ciutadana Gabriel Ferrater, està valorat amb una dotació econòmica de 7.250 euros i inclou la publicació i la distribució de l'obra per part d'Edicions 62. Baltasar també ha rebut una escultura de Pep Codó. 'Animals d’hivern' es podrà trobar a les llibreries el dimecres 18 de maig i a Sant Cugat dos dies més tard, el 20 de maig, es presentarà la versió impresa en un acte on es lliuraran els premis del XVII concurs literari Gabriel Ferrater per a centres de secundària.  Eva Baltasar és poetessa i escriptora. Ha publicat set llibres de poemes, entre els quals destaquen 'Laia' (Premi Miquel de Palol), 'Dotze treballs' (Premi Benet Ribas), 'Medi aquàtic' (Premi Màrius Torres) i 'Vida Limitada' (Premi Miquel Àngel Riera). La seva obra poètica oscil·la entre els gèneres filosòfic i confessional, amb una recreació constant d’una poètica lèsbica del cos. Baltasar ha agraït a l'entitat convocant i al jurat que han fet confiança amb un llibre de poemes. "Escric amb facilitat, però no em resulta tan fàcil parlar", ha bromejat abans d'explicar el contingut del seu llibre. 'Animals d'hivern', ha apuntat, està estructurar en dues part: 'Animals d'hivern' i 'Canòdrom'.   La poetessa ha assenyalat que la primera part de l'obra consta de poemes més curts. Sobre aquests, ha reconegut que escriu "des de les emocions que són també mentals i corporals". Ha explicat que amb aquestes emocions es fonia el poema: "Feia un esclat lluminós i es fonia". En canvi, la segona part són poemes més llargs perquè "hi ha hagut una recerca més tortuosa. Una recerca en mi mateixa que no acabava mai de trobar com sortir-me'n. Era una recerca molt divertida i l'he seguit fins que he trobat escletxes de llum que m'han ajudat a resoldre cada problema".  Baltasar ha ressaltat que és "un llibre que parla de la supervivència. Parla molt de mi i la supervivència en un món que percebo glaçat, molt fred, hostil i buit, en el qual la gent em resulta molt llunyana i tots s'han quedat el seu petit rebost per passar el seu hivern".  Preocupació sobre com viure  Ha indicat que al llibre "hi ha una preocupació de fons per com viure i com sobreviure en aquest món". L'autora també ha destacat "l'alegria de viure" amb referències filosòfiques en les seves pàgines. Es possible anar-les trobant. Hi ha referencies a llocs i filòsofs de forma puntual.  L'acte d'entrega del premi ha comptat amb la presència, entre d'altres, de la tinenta d'alcalde de Cultura, Coneixement i Promoció de la Ciutat, Carmela Fortuny, el president del jurat Jordi Cornudella, els membres del jurat Marc Romera i Marta Pessarrodona, i la directora de la Institució de les Lletres Catalanes, Laura Borràs.  Cornudella ha destacat que el llibre guanyador "dibuixa una experiència personal molt marcadament actual i femenina" a través "d'un llenguatge molt capaç de colpir-nos emotivament amb una llengua que potencia molt l'ús de les imatges". El Premi Gabriel Ferrater és una proposta de la Comissió ciutadana Gabriel Ferrater, la ciutat on el poeta va viure tota la seva vida adulta i on va crear gran part de la seva obra literària i la ciutat on va morir. Els membres del jurat del 14è Premi de poesia a la memòria de Gabriel Ferrater són Empar Moliné, Marc Romera, Xavier Folch, Jordi Cornudella i Marta Pessarrodona.

Summary: L'obra 'Animals d’hivern' d'Eva Baltasar guanya el 14è premi de poesia Sant Cugat a la memòria de Gabriel Ferrater


La cap de llista al Congrés de Ciutadans (C's) per Girona, Margarita Santo, ha defensat la "necessitat" de desdoblar la via de tren fins a Puigcerdà per "millorar la connectivitat" de la comarca amb la resta del territori. Santo ha recordat que aquesta és una reivindicació històrica a la Cerdanya i ha subratllat que "la connexió i l'accessibilitat comporten una millora del turisme i per tant, de l'economia, que contribueixen a crear llocs de treball". La candidata ha demanat "l'acord i la implicació de totes les administracions" per desencallar l'obra. "Si bé és veritat que no dóna per fer grans inauguracions amb fotografies, l'aposta de Ciutadans se centra en millorar la qualitat del servei, que és el que necessiten els ciutadans", ha dit Santo. La candidata de C's ha visitat aquest dimecres l'estació de tren de Puigcerdà acompanyada pel número 1 al Senat, Héctor Amelló. "El desdoblament de la via és molt necessari perquè millorarà el servei i les freqüències dels trens", ha insistit Santo. I ha conclòs: "Per a Ciutadans la prioritat és unir el territori, mentre que per a d'altres és desunir-lo".

Summary: Santo (C's) reclama desdoblar la via de tren fins a Puigcerdà "per millorar la connectivitat" de la Cerdanya


La Federació Sindical Mundial (FSM) ha reclamat en un comunicat la "llibertat de tots els presos polítics, el retorn lliure dels exiliats, la fi de la repressió als manifestants i la llibertat del poble català per fer un referèndum". En un comunicat, l'organització internacional, de la qual forma part la Intersindical-CSC, descriu el judici de l'1-O com una "farsa" i condemna l'actuació de la policia espanyola i els Mossos d'Esquadra en les últimes protestes a Catalunya contra la sentència. La FSM assegura que la sentència que condemna els líders polítics independentistes a entre 13 i 9 anys de presó "recorda a les sentències dels tribunals militars del dictador franquista contra qualsevol dissidència".  L'organització recorda que des dels seus orígens ha donat suport al dret a l'autodeterminació dels pobles, i exigeix un referèndum a Catalunya. També assegura que les actuacions de la policia durant les protestes per la sentència "és similar a la que aquests mateixos dies" es veuen a països com Xile, Colòmbia, Equador o Haití.  La FSM també critica la 'llei mordassa' i el projecte de la llei 'Aragonès' i assegura que "la burgesia catalana no serà capaç de fer efectiu el dret a l'autodeterminació de la nació catalana".

Summary: La Federació Sindical Mundial reclama la "llibertat de tots els presos polítics" i la "fi de la repressió"


El programa Joves per l'Ocupació del SOC (Servei d'Ocupació de Catalunya) a l'Ajuntament d'Amposta ha servit perquè 36 nois i noies, entre 16 i 25 anys, trobin feina estable. Dels 90 joves que s'hi van inscriure, s'ha assolit un 40% d'inserció laboral. També un 80% dels joves, 75 del total, que van aconseguir un contracte després d'acabar el període de formació. A la vegada, la formació va servir a 50 alumnes que no havien aconseguit el graduat en ESO a incorporar-se a la formació reglada. Dos d'ells es va obtenir el graduat en ESO, tres van superar les proves d'accés a cicles formatius, i cinc continuen encara els seus estudis. En la convocatòria han participat un total de 50 empreses.  En el marc d'aquest programa s'ha treballat en una desena d' especialitats formatives com perruqueria i estètica, auxiliar de magatzem, aqüicultura i arts de pesca, ramaderia, mecànica i soldadura, agricultura i control de plagues, auxiliars de jardineria, mantenidors d'edificis, activitats auxiliars de comerç i d'indústries gràfiques. Joves per l'Ocupació és un programa en què s'alterna la formació amb l'experiència pràctica per millorar l'ocupabilitat de persones joves que no tenen feina. L'objectiu és millorar la qualificació i les competències professionals dels joves perquè puguin reformular la seva trajectòria professional i entrar al mercat laboral amb unes mínimes garanties d'estabilitat i/o retornar al sistema educatiu.

Summary: El programa d'ocupació per a joves aconsegueix una quarantena de llocs de feina estable a Amposta


Una persona ha mort en un xoc frontal entre dos turismes a la N-340, a l'altura de Tarragona. Hi ha també tres ferits, un greu i dos lleus. L'accident ha tingut lloc al quilòmetre 1.171 i l'avís és de les 9.17 hores. La via està tallada en sentit nord i es desvia alternativament per calçada contrària. Hi ha dos quilòmetres de retencions. Amb aquesta ja són 173 les persones mortes en accidents de trànsit a tota Catalunya aquest 2018. La N-340 registra 14 víctimes mortals enguany. (Aquesta notícia actualitza l'anterior amb el mateix titular amb més informació)

Summary: ACTUALIZACIÓ:Un mort i tres ferits en un xoc frontal entre dos cotxes a la N-340 a Tarragona


El president de Ciutadans (Cs), Albert Rivera, s'ha mostrat incapaç de vaticinar quina estratègia tenen "el fugitiu de Waterloo o els senyors que estan a Estremera" en al·lusió a Puigdemont, Junqueras i Forn  sobre la formació d'un nou Govern. En una atenció als mitjans prèvia a l'inici de la manifestació de Societat Civil Catalana a Barcelona (SCC), el líder de la formació taronja ha assenyalat que "estem preparats per a unes noves eleccions". Ara bé, ha demanat una "reflexió" a PP i PSOE sobre la situació de bloqueig institucional a Catalunya, motivat pel fet que l'actual llei electoral no va permetre a Cs a governar. "Cs ha aconseguit vèncer al nacionalisme en les urnes després de 40 anys, però la llei electoral injusta que tenim no ens permet formar govern", ha indicat. "No és culpa del separatisme, sinó del bipartidisme"; ha afegit. Rivera ha participat en la manifestació 'Ara més que mai, seny', acompanyat del portaveu del partit al Congrés dels Diputats, Juan Carlos Girauta; el portaveu parlamentari de Cs a Catalunya, Carlos Carrizosa, el vicepresident de la Mesa del Parlament, José María Espejo-Saavedra i cap del grup municipal a l'Ajuntament de Barcelona Carina Mejías, entre d'altres.  A la dreta d'Albert Rivera s'ha situat a la capçalera de la manifestació l'exprimer ministre i exministre d'Interior francès durant la presidència del socialista Françoise Hollande, Manuel Valls, una de les personalitats més destacades de la marxa d'aquest diumenge, que ha aplegat 7.000 a l'avinguda Marquès de l'Argentera, segons xifres de la Guàrdia Urbana, i 200.000, segons els organitzadors. "Avui tornem a sortir al carrer per demanar un Govern sense corrupció, que respecti les lleis i que governi per a tots els catalans", ha declarat Rivera als mitjans. A més, ha demanat a les forces independentistes "que reconeguin en públic el que diuen en privat: que el 'procés ha fracassat", ha dit. Preguntat pels periodistes sobre la presó permanent revisable, el president de Cs ha assegurat que aquesta setmana "tots els partits van quedar retratats" al Congrés. Una setmana després de saber-se el fatal desenllaç de Gabriel Cruz, el nen d'Almeria desaparegut durant 12 dies el cadàver del qual va ser trobat en el maleter del cotxe que conduïa la parella del seu pare, acusada del crim. "No té sentit la incoherència del PSOE de recórrer al TC i no esperar a que es resolgui", ha indicat. "El problema a Espanya és la reincidència, hi ha pocs casos però molt dolorosos", ha assenyalat. "Cal revisar el tercer grau, esperar a que resolgui el TC i respectar a les víctimes", ha conclòs.

Summary: Rivera critica la manca de "seny" del "fugitiu de Waterloo"


El portaveu adjunt del grup parlamentari del PSC-Units, Ferran Pedret, ha afirmat que "sempre està bé" comptar amb assessorament jurídic però ha afegit que "hagués estat bé que s'hagués demanat assessorament sobre nomenar persones que no podran exercir les seves funcions o que no podran fer-ho en territori de Catalunya". En roda de premsa al Parlament, Pedret ha valorat així la decisió del president del Govern, Quim Torra, de demanar un dictamen a la Comissió Jurídica Assessora per trobar la via de publicació del decret de nomenament al Diari Oficial de la Generalitat (DOGC) després que el govern espanyol l'hagi aturat. En aquest sentit, Pedret ha lamentat que ara es demani assessorament quan "no s'ha atès" el que ha donat el Consell de Garanties Estatutàries (CGE), que segons els socialistes "és bastant clar al respecte". De la mateixa manera, ha apuntat que hagués estat bé que en els darrers anys "s'hagués fet cas a assessoraments jurídics" que s'han anat donant per evitar la situació actual.

Summary: PSC-Units creu que "hagués estat bé" que Torra s'assessorés sobre nomenar persones "que no podran exercir les funcions"


L'entitat proposa una quarantena d'actuacions per prioritzar el transport públic  ACN Barcelona.-L'Associació per a la Promoció del Transport Públic ha reclamat aquest divendres que s'habilitin més carrils bus a Barcelona i als seus accessos, tant per la banda Besòs com Llobregat, de cara al desconfinament gradual de les properes setmanes i el retorn de la mobilitat. L'objectiu, segons el coordinador de l'oficina tècnica de la Plataforma del Transport Públic, Daniel Pi Noya,  és donar prioritat als busos i que aquests guanyin agilitat a l'hora de fer els seus trajectes amb el mateix nombre de vehicles i evitar aglomeracions. Entre les actuacions més prioritàries per destinar més espai al transport públic per carretera i garantir que el servei sigui més freqüent, Pi destaca el carril bus a la B-23, de Molins de Rei a Barcelona.  "El què no pot ser és que a la B-23 els autobusos facin cua al mateix ritme que els cotxes. Quatre cotxes ocupen com un autobús però un cotxe porta a una persona i autobús en condicions d'absoluta seguretat en pot portar quinze", subratlla Pi, que pronostica que si els ciutadans recorren al vehicle privat la "congestió pot ser absoluta", a més d'un increment de la contaminació i el soroll.  Segons els càlculs de l'entitat, si per exemple un bus del centre de la ciutat ha de fer 10 quilòmetres a 40 km/h i ha de portar 100 persones podrà completar un recorregut en un quart d'hora i fer que hi vagin 6-7 ocupants; mentre que en una situació de congestió si va a 5km/h, la velocitat mitjana en un embús, els autobusos no podran fer ni un recorregut sencer de la línia en una hora i acabaran transportant 50 persones, una situació que ara mateix és "impensable", segons remarca Daniel Pi Noya.

Summary: La PTP reclama més carrils bus d'entrada a Barcelona i als seus accessos de cara al desconfinament


El conseller d'Empresa i Ocupació, Felip Puig, considera que el comitè d'empresa de Valeo ha aconseguit un "bon acord pels treballadors". Tot i així, ha acusat la multinacional d'actuar sense compromís amb els treballadors i amb el territori. En aquest sentit ha posat de manifest que "models de negoci com aquest no sé si interessen massa (a Catalunya) a mig i llarg termini".  Puig ha subratllat que la multinacional està sempre "rebaixant costos" i "ajustant a la baixa els sous dels empleats". La marxa de l'empresa "és un mal menor per la nostra economia", ha etzibat.  Segons Puig, la multinacional de components de l'automoció Valeo ha actuat de la mateixa manera en altres llocs del món: quan no li surten els números, canvia de localització "sense tenir una perspectiva a mig i llarg termini amb els treballadors i amb el territori". Ha assenyalat que, gràcies a les negociacions, s'ha retirat l'ERO, s'ha aconseguit un pacte de reindustrialització i s'han establert unes bones condicions de sortida pels treballadors.

Summary: Puig creu que hi hagut un "bon acord" a Valeo  i titlla de "mal menor per la nostra economia " la marxa de l'empresa


El sindicat UGT ha advertit al ministre de Foment, Íñigo de la Serna, que l'anunci que ha fet sobre l'apertura del diàleg a la seguretat privada ha d'abordar "amb urgència" un conveni col·lectiu "d'avenç", així com una contractació pública "basada en la qualitat de l'ocupació i de la prestació de serveis". La formació alerta al ministre que ha de convocar la mesa que ha anunciat "sense dilació" i que hi reclamarà una millora de les condicions "socials i laborals" actuals, així com un "gir" en la forma de contractar els serveis de seguretat per part del govern.

Summary: UGT reclama contractació pública "de qualitat" per superar conflictes com el del Prat


Durant el 2017, el Departament de Treball, Afers Socials i Famílies destinarà 1,7 MEUR als complements econòmics per a les famílies acollidores, i a més instaurarà mesures d'acció social, com ara, l'exempció de taxes en l'ensenyament, la farmàcia gratuïta o l'ampliació dels espais de visita, que conformen mesures d'acció positiva per facilitar encara més la tasca de les famílies. Així, l'Institut Català d'Acolliment i Adopcions (ICAA)  vol ampliar la cultura de l'acolliment per complir l'objectiu que cap nen de 0-6 anys, estigui en acolliment residencial. En aquest sentit, la campanya impulsada a la tardor ha donat els seus fruits i s'han multiplicat per dos les sol·licituds de les famílies.  Abans d'aquesta campanya, que recordava el repte del Govern que cap nen de 0 a 6 anys estigués en acolliment residencial, es registraven aproximadament entre 14 i 15 sol·licituds cada mes. Des del gener, auesta xifra s'ha duplicat,  i és d'entre 28 i 30 cada mes. Així ho ha explicat la directora de l'ICAA, Agnès Russiñol, que ha declarat sentir-se ''optimista'' perquè aquesta figura de protecció de l'infant sigui cada vegada més entesa i estesa. Les famílies que han demanat convertir-se en família d'acollida han de passar un procés que dura uns sis mesos, però actualment, la xifra de 100 nens menors de 6 anys, que necessitaven una llar, ja s'ha reduït a 80.  Russiñol ha explicat aquest detalls a la presentació de les noves mesures econòmiques que, després d'haver-se aprovat el pressupost de la Generalitat, s'han donat a conèixer. Són mesures que milloren les prestacions de les famílies que s'ofereixen per guardar un infant tutelat per la Generalitat. La partida compta amb un pressupost d'1,7 MEUR, un 15% més que el que es va dedicar en complements, l'any passat. S'ha creat un complement nou, el Respir, de 60 euros mensuals destinats a les activitats d'oci, ja sigui per a l'estiu, del menor acollit que ha de suposar, segons Russiñol, ''un avenç''. També s'ha creat una nova franja per al complement de discapacitat, i s'ha augmentat un 32%, fins als 700 euros, el complement d'urgència i diagnòstic. A més, també s'han millorat la prestació que cobren les famílies que acullen un grup de germans, els més ''perjudicats' segons Russiñol, perquè és més difícil trobar famílies que ''vulguin o puguin'' fer-se càrrec de més d'un menor.   A més de les mesures econòmiques, també s'han establert mesures d'acció positiva que han de facilitar la tasca i la gestió de les famílies collidores. Per exemple, s'ha imposat una nova línia de subvenció per a les associacions d'aquestes famílies, s'agilitaran els tràmits administratius i s'ampliaran els espais de visita. També, a partir d el'1 de juliol, els menors tutelats tindran la farmàcia gratuïta, i bonificacions i exempcions en els preus públics i de taxes dels estudis de formació professional, així com de qualsevol gestió d'ensenyament. També s'estableixen descomptes als albergs de la Generalitat i descomptes culturals per donar més opció a les famílies. Són mesures que han implicat 8 direccions generals de 5 departaments diferents del Govern i des de l'ICAA confien que s'hi sumaran altres iniciatives amb el temps.  Catalunya té gairebé, 6.900 infants tutelats, i 1.000 estan en família acollidora, que n'hi ha 600, una xifra que és força estable. Tot i que el repte principal són propiciar els acolliments dels més petits, de 0 a 6 anys, des de l'ICAA es recorda que es busca la millor solució per a cada infant i que, per exemple, també cal aconseguir incentivar els acolliments de nens més grans fins als 18 anys. El Departament també ha detectat un augment en el nombre de menors que arriben a Catalunya no acompanyats, els MENA, i ja són aproximadament uns 80 cada mes dels quan se'n fa càrrec la DGAIA. Per millorar l'experiència i la cerca de les famílies, el Departament d'Afers Socials treballarà directament amb els municipis i per això, començarà amb l'àrea metropolitana, on hi ha més necessitats i concretament amb els municipis de Barcelona, Badalona, l'Hospitalet de Llobregat, Mataró, Cornellà de Llobregat, Santa Coloma de Gramanet, Sant Boi de Llobregat i Sant Vicenç dels Horts.  ''Una experiència vital'' ''és un abans i un després''. D'aquesta manera resumeix l'Óscar Fruitós, els seus 20 anys d'experiència com a família acollidora. El més gran, dels nens que ha acollit a casa, ja té 25 anys i el més petit, 16. Considera que és una ''experiència vital'' que, tot i el treball administratiu que comporta, ''et canvia la vida''. L'Óscar assegura que comparteixes molt amb els nanos, i sobretot que ''et donen molt a tu'', cosa que et permet desenvolupar com a persona. Per això, creu que amb les mesures presentades aquest dimecres, es poden corregir les petites mancances del sistema i fer més ampli el ventall de famílies acollidores, creu que és ''un pas endavant''.  En una línia similar valora la seva experiència la Pepi Cabezas, que després d'un temps sent família acollidora d'urgència i diagnòstic, és a dir, per un període al voltant dels 6 mesos en què s'estudia la millor opció per al menor tutelat, ha passat acollir permanentment un nen, que ara té 5 anys. Reconeix que han tingut sort perquè el nen s'ha adaptat ràpid tot i que ha passat per un centre, per família d'urgència i ara, la seva família. Creu que és feliç i porta bé el règim de visites amb la mare i els altres germans, tots en una família. Per ella, els nanos ''t'aporten, et donen vida'' i ho qualifica d'experiència ''meravellosa'' de cara als infants.  També ha estat molt positiva l'experiència de la Clara Caballero, que fa cinc anys i mig es van fer família acollidora d'urgència i diagnòstic i durant aquest temps, ha tingut cinc infants, la darrera, una nena que ha pogut tornar amb la seva mare biològica després d'aquest temps. Ho recomana i no dubta en tornar a acollir un infant quan la tornin a trucar perquè hi ha necessitats. La Clara diu que és una ''satisfacció personal'' poder fer aquesta tasca perquè ''t'omple molt''. Les ajudes econòmiques, diu, no són decisòries, però fan la seva funció, perquè sinó, reconeix que a la seva família, amb tres fills, no s'ho haguessin pogut plantejar.

Summary: Es dupliquen les sol·licituds per acollir infants aquest 2017


Tots els grups municipals de l'Ajuntament de Mataró han fet front comú aquest divendres en relació a l'afer dels macroprostíbuls. Com ja va apuntar dijous, l'alcalde, David Bote, ha comparegut acompanyat de tots els portaveus per anunciar que s'impulsarà una modificació del planejament urbanístic de la ciutat que permeti recuperar la capacitat de veto que tenia l'articulat de l'ordenança municipal que ha tombat el Tribunal Suprem. El setge, però, s'entén també als negocis preexistents. La regidora d'Urbanisme, Núria Calpe, explica que actualment hi ha nou llicències de prostíbuls a Mataró i s'ha ordenat a la Policia Local que inspeccioni els locals per requerir als propietaris que s'adaptin a la nova normativa o bé tanquin. L'Ajuntament de Mataró ha començat així a treballar per mantenir l'oposició a l'arribada de prostíbuls a la ciutat, a més d'augmentar la pressió sobre els negocis ja existents actualment a la ciutat. Segons el nombre de llicències oficials, en són nou, tot i que la dada és de fa més de cinc anys i ara es vol comprovar quants hi ha en funcionament i si s'ajusten a la normativa. Segons ha detallat la regidora d'Urbanisme, Núria Calpe, aquests establiments s'han d'adaptar cada cinc anys a la normativa vigent en cada moment que, ara per ara, és l'ordenança municipal aprovada el 2012, a excepció dels dos articles recorreguts i anul·lats pel tribunal Suprem. "Abans l'escut era més sòlid, però no ens hem quedat nuus", ha recordat l'alcalde. A banda dels establiments amb una llicència específica per a l'exercici de la prostitució, però, des de l'àrea de llicències del consistori són conscients que molt provablement hi hagi altres negocis d'aquesta naturalesa que actuïn a l'ombra. El 2016 ja es va tancar un local que no s'adequava a la normativa. En paral·lel, els tècnics treballen en el trasllat de les restriccions urbanístiques de l'ordenança municipal, anul·lada en part pel Suprem, a una nova planificació. "Volíem limitar les superfícies a través de l'ordenança, però arrel de la sentència estudiarem fer-ho a través d'una nova normativa urbanística de planejament per poder aplicar les limitacions igualment", ha dit Calpe. En aquest sentit, l'alcalde, David Bote, assegura que cal "refer el camí i superar els obstacles que plateja la sentència". Bote s'ha acompanyat en la seva compareixença dels portaveus de tots els grups municipals amb presentació al consistori per traslladar a la ciutadania el rebuig "unànime" i "contundent" de l'Ajuntament. Pel que fa a la redacció de la nova normativa urbanística, i de la impossibilitat de que els canvis tinguin vigència amb caràcter retroactiu, la regidora d'Urbanisme ha explicat que, igualment, no hi ha actualment cap llicència en tràmit a l'Ajuntament perquè la que va presentar el 2010 el promotor dels macroprostíbuls "està caducada". Això significa que si l'empresari volgués reprendre el seu projecte l'hauria de tramitar de nou, adaptant-lo, de moment, a l'ordenança municipal i sense tenir en compte, això sí, les limitacions de superfície anul·lades pel Tribunal Suprem. Per evitar que això passi, l'Ajuntament es planteja aprovar una suspensió de llicències fins que estigui llest el nou planejament.

Summary: Mataró augmenta el setge contra els prostíbuls amb una campanya d'inspecció de locals


Fa nou anys que el Programa Pacient Expert Catalunya (PPE-CAT) es va posar en marxa a la Regió Sanitària de Girona, i durant aquest temps 663 malalts han participat en els més de 50 grups de diferents patologies que s’han creat al llarg del territori. El programa, implantat en els equips d’atenció primària de l’ICS Girona i l’IAS, té com a finalitat millorar la comprensió dels pacients en relació amb la malaltia crònica que pateixen, mitjançant la transferència i l’intercanvi de coneixements del pacient expert (format especialment per dur a terme aquesta tasca) amb la resta de companys que participen en cada grup, a més de promoure canvis d'hàbits que millorin la seva qualitat de vida i la convivència amb la malaltia com una part més del procés assistencial.  En el transcurs d'aquests anys s'han creat grups de diferents patologies a més d'una trentena de municipis, amb pacients que reben tractament anticoagulant oral, que pateixen insuficiència cardíaca, diabetis i malaltia pulmonar obstructiva crònica. També s'han organitzat grups de deshabituació tabàquica i un de Cuidador Expert. Aquest projecte se situa en el marc de la transició progressiva que va des d’una educació sanitària molt dependent del professional cap a una altra en què el pacient és més autònom i actiu en la presa de decisions. Un dels principals objectius que s’han assolit amb la implantació del PPE-CAT és l’increment del grau d’autocura dels participants i, com a conseqüència, una major qualitat de vida sobre la malaltia crònica que pateixen. Les sessions els ajuden a prendre consciència del que els passa i els dota d’un rol més actiu i de corresponsabilitat, ja que es treballa de forma activa i compartida amb els professionals en la presa de decisions sobre la seva malaltia. En aquestes sessions és el pacient expert –format per personal sanitari- qui pren el protagonisme i transmet coneixements a d’altres persones que pateixen la seva mateixa malaltia crònica, amb l’objectiu de millorar la comprensió de la malaltia, promoure canvis d’hàbits que millorin la seva qualitat de vida i la convivència amb el problema de salut. Els resultats del PPE-CAT demostren que, responsabilitzant-se de la pròpia malaltia i cuidant-se, els pacients augmenten la implicació i satisfacció amb el seu procés. També els serveix per identificar els símptomes, responent davant d’ells, i per adquirir eines per gestionar l’impacte físic, emocional i social de la malaltia. Per la seva banda, els professionals sanitaris que hi participen exerceixen d’observadors durant les sessions del grup i tenen un paper cabdal com a suport i acompanyament al pacient expert, així com en l’abans de la implantació, seguiment i avaluació posterior del grup. D’aquesta manera, els pacients aconsegueixen millorar la comprensió de la malaltia crònica, mitjançant la transferència i l’intercanvi de coneixements del pacient expert amb la resta de pacients, promoure canvis d’hàbits que millorin la qualitat de vida i la convivència amb la malaltia com una part més del procés assistencial. Estratègies i recursos per al cuidador de malalts crònics Roses ha estat l’escenari de la prova pilot del Programa Cuidador Expert Catalunya (PCE-CAT), una variant del PPE-CAT que s’adreça als cuidadors de persones amb malalties cròniques. El seu objectiu és donar suport i resposta a les persones que en cuiden d'altres i que pel problema de salut que pateixen no es poden valdre per si mateixes o necessiten l'ajuda d'un cuidador, com és el cas de persones amb malalties cròniques complexes, demències, trastorns mentals severs o infants amb una malaltia crònica. Al llarg de les diferents sessions s’han posat en comú els coneixements i les experiències del cuidador expert amb la resta de cuidadors, per promoure canvis d’hàbits que millorin la seva qualitat de vida i la convivència amb la persona que cuiden.

Summary: Més de 660 gironins amb malalties cròniques han participat en el programa Pacient Expert Catalunya en nou anys


El Síndic de Greuges, Rafael Ribó, ha recomanat a la Generalitat retirar de forma "excepcional" els llaços grocs i les estelades durant el període electoral. En roda de premsa, Ribó ha explicat que es va adreçar al president de la Generalitat, Quim Torra, divendres passat per dir-li que adoptés les mesures oportunes per materialitzar l'ordre de la Junta Electoral Central (JEC), però que Torra li va sol·licitar aclarir alguns punts de la resolució. Per això el Síndic ha resolt aquest migdia que durant la campanya electoral les administracions públiques no poden exhibir llaços i estelades fins al final del procés electoral. Ribó manté el mateix criteri exposat en una resolució el setembre de 2018.

Summary: El Síndic recomana al Govern que retiri "de forma excepcional" els llaços grocs i les estelades durant la campanya


Sierra critica que Puigdemont hagi suspès el viatge al Marroc perquè "s'han perdut oportunitats comercials" ACN Barcelona.-La diputada de Ciutadans Sònia Sierra ha criticat aquest dilluns el Govern per la seva "inacció evident" mentre "segueix amb l'obsessió" per la independència i l'ha acusat d'"abandonar" les classes treballadores. Sierra ha explicat que mentrestant el seu grup ha presentat un seguit d'iniciatives parlamentàries per millorar les condicions dels treballadors i les classes mitjanes i, entre d'altres, acabar amb la contractació temporal ja que "és un dels motius que cada cop tinguem més pobresa", també entre les persones que tenen feina però no arriben a final de mes, ha advertit. En declaracions als mitjans, la diputada també ha carregat contra l'Executiu per la suspensió del viatge al Marroc perquè cap càrrec volia rebre el president de la Generalitat. "No és només el ridícul del president, sinó que perdem oportunitats comercials i això contribueix a millorar l'economia i a tenir tots millors opcions laborals", ha indicat. "Ja es hora que president posi les urnes i per primer cop tinguem l'oportunitat de tenir una presidenta que pensi en tots els catalans i no estigui obsessionada en repetir el monotema", ha conclòs Sierra, abans de participar a la manifestació de l'1 de Maig.

Summary: Ciutadans critica la "inacció evident" del Govern i l'acusa d'"abandonar" les classes treballadores


El jove de 20 anys resident a Andorra afectat pel coronavirus, aïllat des del cap de setmana passat i que ara es troba ingressat a l'Hospital Nostra Senyora de Meritxell, evoluciona favorablement i gairebé ja no presenta cap dels símptomes de la malaltia, segons ha informat aquest dilluns el ministre de Salut andorrà, Joan Martínez Benazet. Durant la seva compareixença davant dels mitjans de comunicació, també ha indicat que compta amb un "excel·lent" estat de salut i que ha tingut un quadre "molt ràpid". Més enllà de la preocupació que hi ha pel fet de comptar amb un primer cas al país, Benazet ha recordat que més de 80% de les persones que desenvolupen la malaltia ho fan amb caràcter lleu, com si fos un constipat o una "grip fluixa". El ministre de Salut andorrà ha explicat que el jove, que havia viatjat a Milà (Itàlia), estava hospitalitzat el cap de setmana i amb caràcter d'aïllament després que divendres passat presentés algun primer símptoma respiratori lleu. Dissabte va tenir unes dècimes de febre i aquesta matinada les proves han confirmat que té coronavirus, sent el seu el primer cas confirmat al país. Està previst repetir les analítiques en les pròximes hores i donar-li l'alta en el moment en què dos d'aquestes surtin consecutivament negatives en un marge màxim d'un parell de dies. També s'està analitzant l'entorn de l'afectat per veure a quines persones cal aplicar els protocols pertinents, que són els mateixos que en el cas de les dues ciutadanes que estan en observació domiciliària des de dissabte i després d'haver coincidit en un avió amb amb un afectat recentment diagnosticat. En aquest sentit, es recomana no viatjar a les zones de risc, com ara les quatre regions del nord d'Itàlia afectades, la Xina, el Japó o l'Iran, entre d'altres. Benazet ha volgut deixar clar que el que els preocupa és que el coronavirus és "una malaltia nova", però ha assegurat que la informació que els arriba sobre l'evolució dels casos els tranquil·litza. En aquest sentit, ha destacat que la mortalitat infantil per aquesta patologia és nul·la i que el percentatge de població que acaba desenvolupant una pneumònia és d'un 5%, motiu pel qual ha volgut fer una crida a la calma.  El ministre també ha afirmat que el primer cas confirmat a Andorra és el d'una persona que s'ha contagiat a fora del país, amb la qual cosa ha dit que el Principat no es pot considerar com a zona de risc. També ha explicat que l'afluència de turistes pot comportar que en sorgeixin de nous, però que les dimensions del territori permeten poder actuar d'una forma més individualitzada i, per tant, no creu que hi estiguin més exposats que altres països. Finalment, ha assegurat que compten amb els recursos necessaris per poder afrontar la situació El telèfon d'emergències andorrà ha rebut, des de la setmana passada, una quinzena de trucades relacionades amb el coronavirus. Deu d'aquestes han estat de persones provinents de zones de risc i quatre més per rebre informació prèvia abans d'efectuar un viatge a algun d'aquests punts. També han augmentat el nombre de viatgers que s'inscriuen al registre del ministeri d'Exteriors, amb 57 persones en el cas d'Itàlia, 3 a Corea del Sud i una cinquantena més a d'altres països.

Summary: El noi de 20 anys afectat pel coronavirus ingressat a Andorra evoluciona favorablement i pràcticament ja no té símptomes


L'Institut Cartogràfic i Geològic de Catalunya ha registrat aquest divendres al matí una nova rèplica del terratrèmol que es va registrar dijous a la matinada al Golf de Roses. En aquesta ocasió ha estat de 2,1 graus a l'escala de Richter i l'epicentre del sisme, que s'ha registrat a les 8.39 hores, s'ha situat a l'altura de l'Escala, a 11 quilòmetres de profunditat, segons l'Institut Geogràfic Nacional del Ministeri de Foment espanyol. En les darreres hores s'han registrat diverses rèpliques del terratrèmol de l'Alt Empordà però aquest ha estat el de més intensitat. La resta han estat d'una magnitud inferior a dos graus.

Summary: Nova rèplica de 2,1 graus del terratrèmol de l'Alt Empordà


Osona continua al capdamunt de la llista de comarques de la Catalunya Central amb una millor taxa de recollida selectiva. Concretament, l'any 2016, es va situar al 51,88%, mentre que la mitjana catalana és del 30,41%. De fet, Osona ja fa anys que té el porta a porta implantat a gran part dels seus municipis, i la comarca se situa entre les tres primeres del país. De la seva banda, el director de l'Agència de Residus de Catalunya, Josep Maria Tost, ha explicat que l'Anoia i el Solsonès, que són comarques que tradicionalment han presentat sempre nivells baixos de reciclatge, preparen una "revolució en la gestió dels seus residus" de cara al 2018. A l'Anoia, 13 dels seus municipis estudien implantar el porta a porta, i el Solsonès prepara una prova pilot per fer-ho a la capital i a la resta de municipis amb masies disgregades.

Summary: Osona continua encapçalant el rànquing de recollida selectiva neta a la Catalunya Central amb una taxa del 51,88%


Unió de Pagesos torna a denunciar el baix preu de l'avellana. Tot i que dilluns passat la cotització de la majoria de varietats va augmentar cinc cèntims a la Llotja de Reus, el preu encara es manté per sota de les mitjanes d’Itàlia i Turquia, segons el sindicat. Mentre aquesta setmana a la Llotja de Reus el preu mitjà de les diferents varietats ha estat de 1,55 euros la lliura, a Turquia s’ha estabilitzat amb un preu mitjà a la Llotja de Trabzon de 2 euros la lliura. A Itàlia, els preus han augmentat lleugerament, amb una mitjana de 2,4 euros la lliura. Per tant, l’avellana de Catalunya està a 0,45 euros per sota del preu de Turquia i a 0,85 euros per sota de la mitjana italiana, segons informa la institució en un comunicat.  El sindicat demana respostes que expliquin "els baixos preus de l’avellana a Catalunya, els preus publicats per Llotja de Reus i els preus que liquiden les cooperatives". Unió de Pagesos considera que cal abordar aquesta greu problemàtica entre tot el sector, ja que "no hi ha raons de mercat per mantenir els preus que reben els productors catalans, fins i tot per sota els costos de producció".

Summary: Unió de Pagesos alerta que el preu de l'avellana de la Llotja de Reus es manté per sota del d'Itàlia i Turquia


La Tresoreria General de la Seguretat Social ha disposat aquest dimarts de 936 milions d’euros del Fons de Reserva per fer front a la liquidació de l’IRPF, corresponent a les pagues ordinària i extraordinària de les pensions del desembre. Amb aquesta disposició, el fons de les pensions té 15.020 milions d’euros, l’1,40% del Producte Interior Brut (PIB) del 2015, a preu d’adquisició. A preu de mercat és de 15.195 milions, l’1,41% del PIB. Cal recordar que a principis de desembre l’executiu encapçalat per Mariano Rajoy ja va retirar 9.500 milions d’euros de la guardiola de les pensions per fer front a la paga doble dels pensionistes. Les disposicions que s’han fet fins ara arriben als 67.337 milions d’euros. El govern espanyol ha explicat que des que va ser creat i fins a l’1 de desembre d’aquest any el Fons de Reserva ha generat rendiments nets que ascendeixen a 28.759 milions d’euros, dels quals 2.664 corresponen a l’exercici del 2016.

Summary: La Seguretat Social treu 936 milions d’euros del Fons de Reserva per liquidar l’IRPF de les pensions


La portaveu de Cs al Parlament, Lorena Roldán, ha anunciat aquest dimarts que el seu grup ha activat el mecanisme per tal que la cambra cessi Rafael Ribó com a Síndic de Greuges. La Llei del Síndic de Greuges preveu que se'l pugui cessar si així ho acorden tres cinquenes parts del ple, però només calen tres formacions o una tercera part de l'hemicicle per sol·licitar que s'activi el procediment, i Roldán ha explicat en una roda de premsa que ja ha parlat amb el PSC-Units, CatECP i el PPC i "hi ha consens" per "iniciar els tràmits". La dirigent taronja ha detallat que ja han registrat la petició per activar la destitució de Ribó i que segurament s'abordarà a la propera reunió de la Mesa del Parlament. El passat mes de desembre Roldán ja va anunciar que sondejaria els socialistes i els populars per tal de cessar Ribó, i ara creu que la iniciativa pot prosperar i fer que el Síndic "hagi d'anar per fi al Parlament a donar la cara i explicacions". Cs li retreu tant que digués que un dels "dèficits" de la sanitat pública és el sobrecost de la gent de fora que s'opera a Catalunya, que Roldán considera "declaracions ultranacionalistes", com que pugui estar vinculat amb la trama de corrupció del 3%.

Summary: Cs inicia el procediment perquè el Parlament cessi Ribó com a Síndic de Greuges


"La gent que surt dels meus espectacles diu que ha rigut molt però no sap ben bé de què". Aquest és, de fet, l'objectiu que persegueix el pallasso Marcel Tomàs, que porta dotze espectacles a les esquenes amb els quals ha aconseguit crear un llenguatge propi que fusiona humor, teatre gestual, música i audiovisuals. Després d'estrenar al Temporada Alta una trilogia de monòlegs, torna al festival amb 'La Banda del Teflón' on, acompanyat de Mariona Ponsatí i Toni Escribano, estripen diferents escenes quotidianes per tornar-les situacions surrealistes i còmiques. El muntatge no explica cap història en concret sinó que es farceix de referències properes a l'espectador amb l'únic objectiu de fer-lo riure.   Marcel Tomàs i la seva companyia, Cascai Teatre, estrenen aquest cap de setmana 'La Banda del Teflón', una amalgama de situacions quotidianes passades pel sedàs de l'humor gestual d'aquest pallasso modern. "Hem volgut humanitzar els pallassos i fugir de la idea de l'home amb nas vermell i vestit de coloraines", explica Tomàs. L'essència, però, és la mateixa dels pallassos tradicionals: fer riure el públic.  Cascai Teatre és un dels noms habituals del Temporada Alta, un festival on els anys 2010, 2012 i 2014 hi ha estrenat la trilogia de monòlegs ('Zirocco', 'Hotot' i 'El Pillo'). Engany, Tomàs torna al festival de la mà de dos actors més –Mariona Ponsatí i Toni Escribano- a qui fa cantar, actuar i fer teatre gestual. "M'agrada que els actors suïn dalt l'escenari", diu fent broma.  "Estripar les situacions quotidianes"  Darrera de 'La Banda del Teflón' no hi ha cap fil argumental i no s'explica cap històrica concreta sinó que, en paraules de Tomàs, "s'estripen" situacions quotidianes per tornar-les surrealistes i còmiques. De fet, el nom del muntatge arrenca d'una situació d'aquestes característiques. "Un dia vaig veure com dos lampistes es discutien perquè un s'havia oblidat la cinta de teflón, com si d'una tragèdia es tractés, i d'aquí va néixer la idea", explica el pallasso, que afegeix que tothom té un amic o un parent que podria protagonitzar històries com les que es representen a l'obra.  Dalt l'escenari, els actors canten, ballen, fan mim i tenen converses còmiques entre ells. Marcel Tomàs ha fet d'aquesta fusió de llenguatges la seva marca d'identitat fins a convertir-lo en una manera pròpia d'actuar.  Juntament amb el pallasso, Susana Lloret s'encarrega de la direcció i també ha participat de la idea original. Reconeix que, tot i que l'espectacle està ple de moment d'improvisació, cal que sigui molt pautat perquè és com una coreografia on converteixen diferents elements.  'La Banda del Teflón' s'estrena dissabte 17 d'octubre a la Planeta i farà una segona funció el diumenge 18. Al febrer està previst que torni a aquesta sala ja que per Temporada Alta ja està pràcticament tot venut. També farà gira per teatres de les comarques gironines i la voluntat és portar el muntatge a Barcelona. "No som actors televisius i la crisi encara es nota, tot costa molt", reconeix Tomàs.

Summary: Marcel Tomàs torna al Temporada Alta disposat a fer riure amb 'La Banda del Teflón'


Fecasarm creu que l'oferta de festes il·legals ha baixat gràcies a la pressió patronal i policial. En aquest sentit, si la seva bústia de denúncies va informar el cap de setmana passat de 16 festes, per a aquest pont només n'han rebut 6. Al seu parer, les festes es continuen celebrant però la majoria ja no es publiciten tan obertament i això n'afecta la capacitat de convocatòria. Una d'elles es pretén celebrar el 20 de setembre al Vallès Oriental amb l'assistència de 250 persones. Fecasarm també es queixa que hi ha una marca que convida els joves a celebrar festes en domicilis.  La patronal insisteix que és clau recuperar l'oferta d'oci nocturn legal.


La companyia Telefónica proposarà a partir d'aquest dimecres als sindicats un pla de baixes incentivades i voluntàries a treballadors majors de 53 anys i en condicions acordades amb els representants dels treballadors, segons ha informat la companyia a la Comissió Nacional del Mercat de Valors (CNMV). Les negociacions es produiran en el marc de la negociació del nou conveni col·lectiu de la companyia, que vol incloure l'evolució de la plantilla i "adaptar-la als desafiaments dels pròxims anys", segons apunta a companyia, que ha aprovat aquests plans en el consell d'administració celebrat aquest dimarts. Telefónica també preveu un programa de reciclatge per als treballadors en el marc de la digitalització i robotització dels processos. En total, la companyia preveu destinar 1.600 MEUR i assolir un estalvi de 200 MEUR a partir del 2021. En total, segons fonts de la companyia, s'hi podrien acollir fins a 5.000 treballadors. L'empresa ofereix que les baixes voluntàries, previstes en el Pla de Suspensió Individual (PSI), incloguin el 68% del salari fins a l'edat de jubilació, tal com també es va acordar en l'anterior conveni col·lectiu. A partir d'aquest dimecres, les dues parts negociaran el nou. De fet, la multinacional espera que més de la meitat de les seves vendes es produeixin mitjançant canals digitals i que els usuaris es relacionin cada vegada més a través de l'aplicació digital Mi Movistar. Pel que fa al programa de formació i reciclatge la companyia espera que hi participin més de 6.000 treballadors. Es prioritzarà, sobretot, el desenvolupament dels perfils crítics en àrees com la seguretat, la robotització, analítics, desenvolupament web, la consultoria de negoci, les capacitats en TI i la metodologia Agile. Amb tot, el pressupost destinat a la formació es duplicarà i les hores dedicades creixeran un 40%. Davant d'aquest anunci, el sindicat majoritari de l'empresa, UGT, ha assegurat que negociarà amb la directiva les condicions de les baixes a partir d'aquest dimecres, quan s'ha convocat una reunió de la mesa per tirar endavant el nou conveni col·lectiu de les empreses vinculades al grup. El sindicat "no fugirà" de les converses per tal d'obtenir "millors condicions" per les baixes i per garantir els drets dels treballadors que es quedin, reivindiquen. La mesura proposada per Telefónica afectaria els nascuts en 1966 i anys anteriors, totes persones que van declinar participar en anteriors ERO o PSI, diu el sindicat. Per tal d'assolir un acord, UGT demana que es prolonguin les condicions firmades en el passat PSI i que es mantinguin els principis de voluntarietat, universalitat i no discriminació. A més, també apressen l'empresa a firmar un nou conveni per les seves principals filials.

Summary: Telefónica proposarà un pla de baixes voluntàries als treballadors majors de 53 anys